CELEX ID: 32012R0111
Publication Date: 2012-02-09

Document Text:
KOMISJONI RAKENDUSMÄÄRUS (EL) nr 111/2012,
9. veebruar 2012,
millega avatakse oliiviõli eraladustusabi pakkumismenetlus
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ÜTK määrus), (1) eriti selle artikli 43 punkte a, d ja j koostoimes artikliga 4,
ning arvestades järgmist:
(1)
Määruse (EÜ) nr 1234/2007 artiklis 33 on sätestatud, et komisjon võib otsustada lubada piisavaid tagatisi pakkuvatel ja liikmesriikide heakskiidetud asutustel sõlmida nende poolt turustatava oliiviõli kohta laolepinguid tõsiste turuhäirete korral teatavates Euroopa Liidu piirkondades.
(2)
Hispaanias ja Kreekas, kus kahe riigi peale kokku toodetakse rohkem kui kaks kolmandikku ELi oliiviõli kogutoodangust, on komisjoni 20. augusti 2008. aasta määruse (EÜ) nr 826/2008 (millega kehtestatakse ühiseeskirjad teatavatele põllumajandustoodetele eraladustusabi andmiseks) (2) artiklis 4 kindlaks määratud ajavahemiku jooksul turul registreeritud keskmine hind allpool määruse (EÜ) nr 1234/2007 artiklis 33 osutatud taset. See asjaolu on tõsiste turuhäirete põhjuseks kõnealustes liikmesriikides. Euroopa Liidu oliiviõli turgu iseloomustab tugev vastastikune sõltuvus, mistõttu tõsised häired Hispaania ja Kreeka turul võivad üle kanduda teistesse oliiviõli tootvatesse liikmesriikidesse.
(3)
Määruse (EÜ) nr 1234/2007 artiklis 31 on sätestatud, et eraladustusabi võib anda oliiviõli puhul ning komisjon määrab kõnealuse abi kindlaks eelnevalt või pakkumismenetluste teel.
(4)
Määrusega (EÜ) nr 826/2008 on kehtestatud ühiseeskirjad eraladustusabikava rakendamiseks. Kõnealuse määruse artikli 6 kohaselt tuleb pakkumismenetlus avada sama määruse artikliga 9 ettenähtud üksikasjalike eeskirjade ja tingimuste kohaselt.
(5)
Sellise üldkoguse määr, mille ulatuses võib eraladustusabi anda, tuleks kehtestada tasemel, mis turuanalüüside kohaselt aitaks kaasa turu stabiliseerimisele.
(6)
Lepingute sõlmimisega seotud haldus- ja kontrollitegevuse hõlbustamiseks tuleks kindlaks määrata igas pakkumuses esitatavad toote miinimumkogused.
(7)
Tuleks kindlaks määrata tagatis selleks, et ettevõtjad täidaksid oma lepingulisi kohustusi ja et meetmel oleks soovitud mõju turule.
(8)
Jooksva turustusaasta turuolukorra arengut ja järgmise turustusaasta prognoose silmas pidades peaks komisjonil olema võimalus otsustada lühendada jõusolevate lepingute kehtivust ning kohandada abi määra vastavalt. Kõnealune võimalus tuleb lisada lepingusse määruse (EÜ) nr 826/2008 artiklis 21 sätestatud korras.
(9)
Kooskõlas määruse (EÜ) nr 826/2008 artikli 12 lõikega 3 tuleks kindlaks määrata tähtaeg, mille jooksul peavad liikmesriigid komisjonile teatama kõikidest kehtivatest pakkumustest.
(10)
Kontrollimatute hinnalanguste vältimiseks, muutuvatele turutingimustele kiireks reageerimiseks ja meetme efektiivse haldamise tagamiseks peaks käesolev määrus jõustuma Euroopa Liidu Teatajas avaldamisele järgneval päeval.
(11)
Põllumajandusturgude ühise korralduse komitee ei ole eesistuja määratud tähtaja jooksul oma arvamust esitanud,
ON VASTU VÕTNUD KÄESOLEVA MÄÄRUSE:
Artikkel 1
Sisu
1. Kõnealuse määruse lisas loetletud ja määruse (EÜ) nr 1234/2007 XVI lisa punktis 1 määratletud oliiviõlikategooriate eraladustusabi määra kindlaksmääramiseks avatakse pakkumismenetlus määruse (EÜ) nr 1234/2007 artikli 31 lõike 1 punktis b osutatud korras.
2. Üldkogus, mille ulatuses eraladustusabi võib anda, on 100 000 tonni.
Artikkel 2
Kohaldatavad eeskirjad
Kui käesolevas määruses ei ole sätestatud teisiti, kohaldatakse määrust (EÜ) nr 826/2008.
Artikkel 3
Pakkumuste esitamine
1. Esimese osalise pakkumismenetluse puhul algab pakkumuste esitamise alaperiood 17. veebruaril 2012 ja lõpeb 21. veebruaril 2012 kell 11.00 Brüsseli aja järgi.
Teise osalise pakkumismenetluse puhul algab pakkumuste esitamise alaperiood esimesel tööpäeval, mis järgneb eelneva alaperioodi lõpule, ja lõpeb 1. märtsil 2012 kell 11.00 Brüsseli aja järgi.
2. Pakkumused peavad hõlmama 150-päevast ladustamisaega.
3. Iga pakkumus hõlmab vähemalt 50 tonni suurust kogust.
4. Kui ettevõtja osaleb pakkumismenetluses rohkem kui ühe õlikategooria või eri asukohtades asuvate vaatide puhul, esitab ta iga juhtumi kohta eraldi pakkumuse.
5. Pakkumused võib esitada üksnes Kreekas, Hispaanias, Prantsusmaal, Itaalias, Küprosel, Maltal, Portugalis ja Sloveenias.
Artikkel 4
Tagatised
Pakkujad esitavad tagatise suurusega 50 eurot pakkumusega hõlmatud oliiviõli tonni kohta.
Artikkel 5
Lepingute tähtaja lühendamine
Komisjon võib otsustada oliiviõlituru arengu ja tulevikuväljavaadete põhjal määruse (EÜ) nr 1234/2007 artikli 195 lõikes 2 sätestatud korras lühendada jõusolevate lepingute kehtivust ning kohandada abisummat vastavalt. Eduka pakkujaga sõlmitud lepingus peaks sisalduma viide kõnealusele võimalusele.
Artikkel 6
Pakkumustest komisjonile teatamine
Määruse (EÜ) nr 826/2008 artikli 12 kohaselt edastavad liikmesriigid komisjonile eraldi kõik nõuetele vastavad pakkumused 24 tunni jooksul pärast käesoleva määruse artikli 3 lõikes 1 osutatud iga pakkumuse alaperioodi lõppu.
Artikkel 7
Jõustumine
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 9. veebruar 2012

EuroVoc Classification:
Level 1: 100157
100146
100147
100156
100161
Level 2: 100191
100277
100283
100185
100246
100282
100197
100255
Level 3: 5781
5283
122
4291
2106
2972
4590
239
913
2449
712
1810
912
c_b2c019c8
914
2200
All Concepts: 1085
1182
1264
1519
1774
2218
2563
2624
3165
4219
4288
5898
5989
862
863